রা জনীতি এবং অতি রাজনীতির মধ্যে সূক্ষ্ম অ্যাকাডেমিক তফাত আছে। সমাজজীবনে অবশ্য তফাতটি খুব সূক্ষ্ম থাকে না। সময়ে সময়ে তা এতটাই চেপে বসে যে, যাবতীয় সামাজিক কর্মকাণ্ডে সংকীর্ণ রাজনীতি ঢুকে পড়ে। সবরকম বিশ্লেষণই তখন রাজনৈতিক দৃষ্টিকোণ থেকে হতে থাকে। বিশ্লেষকেরা একেই অতি রাজনীতি হিসেবে চিহ্নিত করেন। দুঃখের হলেও সত্য, ভারতীয় সমাজবোধে অতি রাজনীতির প্রভাব বেড়েই চলেছে। পশ্চিমবঙ্গও তার ব্যতিক্রম নয়। এ রাজ্যেও অতি রাজনীতির প্রভাব প্রকটভাবে দৃশ্যমান। কলকাতা হাইকোর্টের নারদ-কাণ্ড সংক্রান্ত নির্দেশ ঘিরে সেই বিষয়টি আরও একবার প্রতীয়মান হল।

আপাতদৃষ্টিতে নারদ-কাণ্ডের সঙ্গে রাজনীতির যোগ না-থাকারই কথা। তবে, দুর্নীতির সঙ্গে রাজনৈতিক সমাজের নিবিড় যোগাযোগ তো রয়েইছে ! নারদ-কাণ্ডে দুর্নীতির সঙ্গে বঙ্গীয় রাজনৈতিক সমাজের যোগাযোগের অভিযোগই উঠেছিল। বিষয়টির নিরপেক্ষ তদন্তের প্রয়োজন ছিল। রাজনীতি ব্যতিরেকে সত্য উদ্‌ঘাটনের দরকার ছিল। কলকাতা হাইকোর্ট বুঝিয়ে দিয়েছে, সেই তদন্তকাজ নিরপেক্ষভাবে হয়নি। সেই কারণেই কেন্দ্রীয় সংস্থার হাতে তদন্তভার দেওয়া হয়েছে। এ কথা সত্য, কেন্দ্রীয় তদন্তকারী সংস্থাকে প্রভাবিত করার অভিযোগও উঠেছে অাগে। উঠেছে আদালতেই। কিন্তু আদালতের নির্দেশের পিছনে রাজনীতি খুঁজলে গণতন্ত্রকে অস্বীকার করা হয়। অথচ, ঠিক সেই কাজটিই করল এ রাজ্যের শাসকদল।

রাজনীতি যখন চড়া দাগে প্রবাহিত হয়, তখন তা গণতান্ত্রিক ব্যবস্থার উপর প্রভাব ফেলে। কেন্দ্রে ও রাজ্যে ঠিক সেই ঘটনাই ঘটে চলেছে। রাজনীতি গণতন্ত্রের প্রতিটি স্তম্ভকে প্রশ্ন করতে শুরু করেছে। প্রশ্ন ওঠা সবসময়ই ভাল। যুক্তি এবং পাল্টা যুক্তি গণতন্ত্রকে সার্বিকভাবে মজবুতই করে। কিন্তু সংকীর্ণ প্রশ্নে যুক্তি থাকে না, স্বার্থ থাকে। মূলস্রোতের রাজনৈতিক দলগুলির অতি রাজনীতি কেবল রাজনৈতিক স্বার্থের দিকেই নজর রেখেছে। ফলে, অপছন্দের যে কোনও বিষয়ে মূলগত প্রশ্ন তুলে বসছে। আত্মানুসন্ধানের চেষ্টা করছে না। এর ফলে হয়তো সাময়িক লাভ হয়। কিন্তু সুদূরপ্রসারী ক্ষতিসাধনও ঘটে। দেশের রাজনৈতিক কাঠামো ক্ষতিগ্রস্ত হয়। দেশের স্বার্থে প্রবলভাবে আঘাত লাগে।